**Anne Toril Eriksen Balto, Senterpartiet, fylkesråd - Plan, økonomi og kultur og fylkesrådets nestleder**

Troms og Finnmark er en spennende kultur- og idrettsregion, med et mangfold av festivaler, arrangementer, fritids- og idrettsaktiviteter, med mange dyktige kunst- og kulturaktører som er med på å løfte regionen.

Vi har ulike arrangementer og kulturopplevelser i verdensklasse i regionen, som tiltrekker og skaper bolyst og gode opplevelser både for innbyggere og tilreisende, som samarbeidspartiene vil opprettholde og videreutvikle.

Vi vil også legge til rette for at nye aktører, prosjekter og arrangementer som er med på å styrke og løfte Troms og Finnmark som en sterk kultur- og idrettsregion, der fokuset er økt trivsel, idrettsglede og folkehelse.

Samarbeidspartiene er opptatt av å synliggjøre det samiske og det kvenske med stolthet. Vårt felleskap i nord, og vår felles kulturarv er rik og mangfoldig, og vi er opptatt av å ta vare på og utvikle dette. Dette inkluderer både det samiske og det kvenske, deres språk, kultur, nærings- og samfunnsliv, der kulturarv og tradisjonell kunnskap er viktige bærebjelker.

I perioden vil vi føre en økonomisk og sosialt bærekraftig politikk. Dette er særlig viktig da Stortinget har endret inntektssystemet, slik at fylker som Troms og Finnmark - med spredt bosetning, kommer svært dårlig ut. Dette betyr at vi vil måtte gjøre noen knallharde prioriteringer i perioden fram mot 2021, basert inntektsrammen i dagens system, - **men** vi vil selvfølgelig arbeide politisk for å få endret dette.

Vi er opptatt av å ha likeverdige tjenester, og vi ser at behovet for regionalt utviklingsarbeid vil øke fremover. Vi er derfor opptatt av å ha en ansvarlig og langsiktig økonomistyring innenfor pressede statlige rammer, der gode planer og god planlegging vil være nøkkelfaktorer for å lykkes.

Vi vil derfor også jobbe for at fylkeskommunale planer og strategier i større grad må gjøres forpliktende for regional stat. Vi mener at regional planlegging er det viktigste verktøyet for å binde sammen de politiske nivåene, der strategisk og langsiktig planlegging for god samfunnsutvikling, basert på våre utfordringer og fortrinn, er en forutsetning for å lykkes som en regional samfunnsutviklingsaktør.

Vi er derfor opptatt av å ha økt fokus på en helhetlig og samordnet planlegging, både på tvers av egne fagetater og i tett samspill med kommuner, regional stat og andre viktige samarbeidspartnere i årene som kommer, der økt dialog, samhandling og involvering i planprosesser vil bli sterkt vektlagt.

Som en viktig kulturaktør vil vi styrke og videreutvikle de store kulturelle motorene i regionene som Festspillene i Nord Norge, Hålogaland Teater, Arktisk Filharmoni, Dansearena Nord, Det Samiske Nasjonalteateret Beaivvás, Riddu Riđđu, Samisk påskefestival, Scene Finnmark og Kultur i Troms, for å nevne noen.

Vi er opptatt av å styrke formidlingen av vår historie og kulturarv, og er derfor enige om å styrke museene og legge til rette for forskning og formidling av vår tradisjonell kunnskap og kulturarv, der også formidling av den nord-norske krigshistorien må styrkes.

Vi er også enige om å støtte og videreutvikle verdensarvsentrene i fylket, og støtte opp om arbeidet av Bååtstede prosjektet, som handler om å få tilbakeført de samiske gjenstandene til de museene de hører hjemme.

Samarbeidspartiene er videre enige om å arbeide for å få realisert samisk kunst og kulturmuseum i Karasjok og det samiske nasjonalteatret Beaivvas i Kautokeino, samt at vi skal bidra til å gi gode betingelser, ha høy kvalitet og god formidling av kunst og kultur i hele fylket, og være en god samarbeidspartner ved bygging, renovering og modernisering av kulturbygg og anlegg for idrett-, friluftsliv- og fysiske aktiviteter for å løfte folkehelsen i hele Troms og Finnmark.

Godt folk, vi gleder oss til å ta fatt i arbeidet med å løfte kunst- kultur- og idrettslivet i hele Troms og Finnmark, der det samiske og det kvenske skal være synlig og en stolthet for hele regionen. Vi skal kjøre gode planprosesser i vårt arbeid, der langsiktig strategisk planlegging vil kunne bidra til å ha god økonomistyring og økt handlingsrom for å levere gode tjenester for befolkningen i hele landsdelen.